ai4bharat/Pralekha huggingface dataset:
பிரதமர் அலுவலகம்
அகமதாபாத்தில் தேசிய மருந்துக்கல்வி மற்றும் ஆராய்ச்சி நிறுவனம் தொடங்கப்பட்டதற்கு பிரதமர் வாழ்த்துச் செய்தி
மத்திய சுகாதாரத் துறை அமைச்சர் திரு. மன்சுக் மாண்டவியா, அகமதாபாத்தில் தேசிய மருந்துக்கல்வி மற்றும் ஆராய்ச்சி நிறுவனம் தொடங்கி வைக்கப்பட்டதற்கு பிரதமர் திரு. நரேந்திர மோடி வாழ்த்துச் செய்தி அனுப்பினார்.
அறிவியல் மற்றும் ஆராய்ச்சியில் சக்திவாய்ந்த பாலமாக செயல்படுவதன் மூலம் மருந்துத் துறையில் இந்தியாவை தன்னிறைவு அடையச் செய்வதில் என்ஐபிஇஆர், அகமதாபாத் முக்கிய பங்கு வகிக்கும் என்று பிரதமர் நம்பிக்கை தெரிவித்தார்.
அவர் சமூக ஊடக எக்ஸ் பதிவில் கூறியிருப்பதாவது:
"அறிவியல் மற்றும் ஆராய்ச்சியின் வலுவான பாலமாக மாறி, மருந்து தயாரிப்புத் துறையில் இந்தியாவை தன்னிறைவு பெறச் செய்வதில் அகமதாபாத்தைச் சேர்ந்த என்ஐபிஇஆர் முக்கியப் பங்கு வகிக்கும் என்று நான் நம்புகிறேன். நல்வாழ்த்துகள்! "
திறன் மேம்பாடு மற்றும் தொழில் முனைவோர் அமைச்சகம்
திறன் இந்தியா இயக்கத்திற்கு ஊக்கமளிக்கும் விதமாக, பழங்குடியின இளைஞர்களிடையே, திறன் மேம்பாடு மற்றும் தொழில்முனைவுத் திறனை ஊக்குவிக்கும் வகையில், ராஞ்சியில் கிராமின் உத்யாமி திட்டம் தொடக்கம்
பழங்குடியின சமுதாயத்தினரின் உள்ளடக்கிய மற்றும் நீடித்த வளர்ச்சிக்காக, திறன் பயிற்சி அளிக்கும் வகையில், தேசிய திறன் மேம்பாட்டுக் கழகம்  சேவா பாரதி மற்றும் யுவ விகாஸ் சங்கத்துடன் இணைந்து, கிராமின் உத்யாமி திட்டத்தின் இரண்டாம் கட்டம் இன்று தொடங்கிவைக்கப்பட்டது. இந்திய இளைஞர்களை பல திறன் பெற்றவர்களாக மாற்றுவதுடன், வாழ்வாதாரத்தை ஏற்படுத்திக் கொடுக்கும் விதமாக, செயல்முறைத் திறன் ஏற்படுத்துவதுமே இத்திட்டத்தின் நோக்கமாகும். பழங்குடியின சமுதாயத்தினரை தொழிலாளர்களாக ஈடுபடுத்தி, அவர்களது ஒட்டுமொத்த வளர்ச்சியை உறுதி செய்து, அவர்களது இருப்பிடத்திற்கேற்ப, தற்சார்பு உடையவர்களாக மாற்ற வேண்டுமென பிரதமர் திரு.நரேந்திர மோடி வலியுறுத்தியிருந்தார்.
மத்திய பழங்குடியினர் நலத்துறை அமைச்சர் திரு.அர்ஜுன் முண்டா, இத்திட்டத்தை தொடங்கிவைத்தார். பழங்குடியினர் நலத்துறை இணையமைச்சர் திரு.பிஸ்வேஷ்வர் டூடு உள்ளிட்டோர் பங்கேற்ற இந்த நிகழ்ச்சியில், மத்திய திறன் மேம்பாட்டுத் துறை இணையமைச்சர் திரு.ராஜீவ் சந்திரசேகர், காணொலி வாயிலாக உரையாற்றினார்.
நிகழ்ச்சியில் பேசிய திரு.அர்ஜுன் முண்டா, பழங்குடியின மக்களின் நீடித்த வாழ்வாதாரத்தை வலுப்படுத்துவதே இத்திட்டத்தின் முழுமையான நோக்கம் என்றார். இத்திட்டத்தையும் சேர்த்து, பழங்குடியின பகுதிகளின் முன்னேற்றத்திற்காக, மத்திய அரசு ரூ.85,000 கோடி ஒதுக்கீடு செய்திருப்பதாகவும் அவர் கூறினார். பழங்குடியின இளைஞர்கள் அதிக திறன் உடையவர்களாக உள்ள நிலையில், அந்தத் திறனை அவர்கள், சரியான முறையில், சரியான இடத்தில் பயன்படுத்தி, உரிய வாய்ப்புகளை ஏற்படுத்தித் தர வேண்டும் என்றும் அவர் குறிப்பிட்டார்.
மேலும் விவரங்களுக்கு இந்த ஆங்கில செய்திக குறிப்பைக் காணவும்- https://www.pib.gov.in/PressReleasePage.aspx?PRID=1853313
வணிகம் மற்றும் தொழில்துறை அமைச்சகம்
நிலைத்திருக்கக் கூடிய பயன்பாடு இக்காலகட்டத்தின் அவசியம் : சுரேஷ் பிரபு
நீர் நெருக்கடி தொடர்பான கருத்தரங்கின் தொடக்க அமர்வில் திரு.சுரேஷ் பிரபு உரையாற்றுகிறார்
அதிகரித்துவரும் மக்கள்தொகையும் பருவநிலை மாற்றமும் இந்தியாவின் நீர்வளத்திற்குப் பெரும் சவாலாக உள்ளது என்று மத்திய வர்த்தகம் மற்றும் தொழிற்சாலைத்துறை அமைச்சர் திரு. சுரேஷ் பிரபு கூறியுள்ளார். புது தில்லியில் நடைபெற்ற கருத்தரங்கு ஒன்றில் உரையாற்றுகையில் அமைச்சர் இவ்வாறு கூறினார். தனிநபர் ஒருவருக்குக் கிடைக்கும் நீரின் அளவு தொடர்ந்து குறைந்துகொண்டேவருகிறது என்றார் அவர். கிடைக்கும் நீரில் ஏறத்தாழ 78 % விவசாயத் துறையால் பயன்படுத்தப்படுகிறது என்றும் 2024 ஆம் ஆண்டுவாக்கில் இந்தியா மிகவும் மக்கள் பெருக்கம் மிகுந்த நாடாக மாறிவிடும் என்பதால் உணவை உற்பத்தி செய்வதற்கும் அதிகரித்துவரும் தொழிற்சாலைத் தேவைகளுக்கும் நீரின் தேவை அதிகமாகும் என்றும் அமைச்சர் கூறினார்.
வேளாண் செயல்பாடுகளுக்கு உரிய நீர் அவசரத் தேவையாகும், ஒவ்வொரு துளி நீரிலிருந்தும் நிறைய பயிர் அறுவடை செய்யப்பட வேண்டும் என்றும் அமைச்சர் கூறினார். நிலத்தடி நீர் வெகுவேகமாகக் குறைந்துவருவது குறித்துக் கவலைத் தெரிவித்த அமைச்சர், இந்தியாவில் விவசாயத்திற்காகப் பயன்படுத்தப்படும் நிலத்தடி நீர் அமெரிக்காவை விட மூன்று அல்லது நான்கு மடங்கு அதிகமாகும் என்று தெரிவித்தார்.
விவசாயம் அல்லது தொழிற்சாலை என எதுவாக இருந்தாலும் நீர் நிலைத்திருக்கத்தக்க வகையில் பயன்படுத்தப்படவேண்டும் என்றார் அவர்.
(Visitor Counter : 92
பிரதமர் அலுவலகம்
‘மனதின் குரல் 2.0’ 9-வது நிகழ்ச்சியில் பிரதமர் உரை
இடம்பெயரும் பறவைகள் தொடர்பான அமைப்பின் தலைமைப் பொறுப்பை இந்தியா ஏற்றுள்ள நிலையில், மக்கள் தங்களது ஆலோசனைகளை பகிர்ந்து கொள்ளுமாறு பிரதமர் கேட்டுக் கொண்டுள்ளார்
‘மனதின் குரல் 2.0’ 9-வது நிகழ்ச்சியில் உரையாற்றிய பிரதமர் திரு.நரேந்திர மோடி, நமது முன்னோர்களிடமிருந்து நாம் பின்பற்றி வரும் மரபுகள், அறிவாற்றல் மற்றும் நற்பண்புகள் நம்மை ஆட்கொண்டுள்ள போதிலும், ஒவ்வொரு உயிரினத்தின் மீதும் நமக்கு இரக்க உணர்வையும், இயற்கையின் மீது எல்லையற்ற ஆர்வத்தையும் ஏற்படுத்துவதோடு, இவை அனைத்தும் நமது கலாச்சார பாரம்பரியத்தின் ஒரு அங்கமாக உள்ளன என்று தெரிவித்துள்ளார்.
இடம் பெயரும் பறவை இனங்களுக்கு உகந்த நிலையான வாழ்விடங்களை உருவாக்க இந்தியா மேற்கொண்டுள்ள முயற்சிகளை சுட்டிக்காட்டிய பிரதமர், இந்த முயற்சிகளை, காந்திநகரில் அண்மையில் நடைபெற்ற இடம்பெயரும் பறவை இனங்களுக்கான அமைப்பின் மாநாடு பாராட்டியிருப்பதையும் எடுத்துரைத்துள்ளார். “இடம்பெயரும் பல்வேறு பறவை இனங்களுக்கு ஆண்டு முழுவதும் இந்தியா தான் தாயகமாக திகழ்கிறது. 500-க்கும் மேற்பட்ட வகைகளைச் சேர்ந்த பறவைகள் பல்வேறு பகுதிகளிலிருந்து இங்கு வருகின்றன” என்றும் குறிப்பிட்டுள்ளார். இடம் பெயரும் பறவை இனங்கள் தொடர்பான அமைப்பிற்கான தலைமைப் பொறுப்பை அடுத்த 3 ஆண்டுகளுக்கு இந்தியா வகிக்க இருப்பதை சுட்டிக்காட்டியுள்ள அவர், இந்தப் பொறுப்பில் இந்தியா மிகவும் பயனுள்ள வகையில் பணியாற்ற ஏதுவாகவும், இந்த நடவடிக்கைகளில் சிறப்பாக செயல்படும் வகையிலும், மக்கள் தங்களது அரிய ஆலோசனைகளை பகிர்ந்து கொள்ளுமாறு கேட்டுக் கொண்டுள்ளார். மேகாலயாவில் அரிய வகை மீன் இனம் ஒன்று இருப்பதையும் அவர் சுட்டிக்காட்டியுள்ளார். “இது போன்ற ஏராளமான வியப்புகள் நம்மை சூழ்ந்துள்ளன, அவை இன்னும் கண்டுபிடிக்கப்படவில்லை. இது போன்றவற்றை கண்டுபிடிக்க தீராத ஆர்வம் தேவை” என்றும் அவர் தெரிவித்துள்ளார்.
தமிழ்ப் புலவர் ஔவையார் கூறிய “கற்றது கைமண்ணளவு கல்லாதது உலகளவு” என்ற வரிகளை சுட்டிக்காட்டிய பிரதமர், நாட்டின் உயிரி பன்முகத்தன்மையிலும் நாம் அறிந்து கொள்ள வேண்டியது இன்னும் ஏராளம் இருப்பதாக கூறினார். நீங்கள் இதுவரை அறிந்திராதவற்றை அறிந்து கொள்வதும், உணர்ந்து கொள்ள வேண்டியதும் ஏராளம் உள்ளன. நமது உயிரி பன்முகத்தன்மையை பேணிக் காக்க வேண்டும். இவை ஒட்டு மொத்த மனித இனத்திற்கும் கிடைத்துள்ள அரிய பொக்கிஷங்கள் என்றும் தெரிவித்தார்.
பிரதமர் அலுவலகம்
சர்வதேச மாற்றுத்திறனாளிகள் தினத்தில், நமது மாற்றுத்திறனாளி சகோதரிகள் மற்றும் சகோதரர்களின் தைரியத்தையும் சாதனைகளையும் பிரதமர் பாராட்டினார்
சர்வதேச மாற்றுத்திறனாளிகள் தினத்தில் நமது மாற்றுத்திறனாளி சகோதரிகள் மற்றும் சகோதரர்களின் தைரியத்தையும் சாதனைகளையும் பிரதமர் திரு நரேந்திர மோடி பாராட்டியுள்ளார்.
தொடர்ச்சியான ட்விட்டர் பதிவுகளில் பிரதமர் கூறியிருப்பதாவது;
"சர்வதேச மாற்றுத்திறனாளிகள் தினத்தில், நமது மாற்றுத்திறனாளி சகோதரிகள் மற்றும் சகோதரர்களின் துணிச்சலையும் சாதனைகளையும் நான் பாராட்டுகிறேன். மாற்றுத்திறனாளிகளுக்கு வாய்ப்புகளை உருவாக்கி அவர்கள் பிரகாசிக்க ஏதுவாக எங்கள் அரசு பல முயற்சிகளை மேற்கொண்டுள்ளது."
"எங்கள் அரசு அணுகல்தன்மையில் சமமாக கவனம் செலுத்துகிறது, இது முதன்மையான திட்டங்கள் மற்றும் அடுத்த ஜென் இன்ஃப்ரா உருவாக்கம் ஆகியவற்றில் பிரதிபலிக்கிறது. மாற்றுத்திறனாளிகளின் வாழ்க்கையில் நேர்மறையான மாற்றத்தைக் கொண்டு வர அடித்தளநிலையில் பணிபுரியும் அனைவரையும் நான் பாராட்ட விரும்புகிறேன்."
நிதி அமைச்சகம்
இந்திரா காந்தி சர்வதேச விமான நிலையத்தில் ரூ.16.98 கோடி மதிப்பிலான 1.698 கிலோ கோகைனை வருவாய்ப் புலனாய்வுத் துறையினர் பறிமுதல்
போதைப் பொருள் கடத்தலுக்கு எதிரான நடவடிக்கையைத் தொடர்ந்து, வருவாய் புலனாய்வு இயக்குநரகம் மற்றொரு நடவடிக்கையில், நைரோபியில் இருந்து நேற்று வந்த கென்யா பயணியை புதுதில்லியில் உள்ள இந்திரா காந்தி சர்வதேச விமான நிலையத்தில் கைது செய்தது.
அப்பயணியை விசாரித்தபோது, எந்த தடை செய்யப்பட்ட பொருளையும் எடுத்துச் செல்லவில்லை என்று மறுத்தார். எனினும், வருவாய்ப் புலனாய்வு இயக்குநகரக அதிகாரிகளால் சந்தேக நபரின் உடமைகளை பரிசோதித்ததில், சர்வதேச சந்தையில் சுமார் ரூ .17 கோடி மதிப்புள்ள சுமார் 1,698 கிராம் கோகைன் மீட்கப்பட்டது. சில மணி நேரங்களுக்குப் பிறகு மும்பை புறப்படவிருந்த விமானத்திற்கான விமான டிக்கெட்டை அவர் வைத்திருந்தது கண்டுபிடிக்கப்பட்டது, இதன் மூலம் தடைசெய்யப்பட்ட பொருட்களை மும்பையில் விநியோகிக்க திட்டமிடப்பட்டிருந்தது தெரியவந்தது.
தொடர்ச்சியான விசாரணை மற்றும் கண்காணிப்பைத் தொடர்ந்து, வருவாய்ப் புலனாய்வு இயக்குநரக அதிகாரிகளின் துல்லியமான திட்டமிடப்பட்ட நடவடிக்கையின் விளைவாக தடைசெய்யப்பட்ட போதைப்பொருளைப் பெறுபவர் பிடிபட்டார். கென்யா நாட்டைச் சேர்ந்த பெண் ஒருவர் மும்பை வசாய் பகுதியில் கைது செய்யப்பட்டார்.
1985 ஆம் ஆண்டின் போதை மருந்துகள் மற்றும் உளவியல் பொருட்கள் சட்டத்தின் விதிகளின்படி இருவரும் கைது செய்யப்பட்டுள்ளனர். மேலும் விசாரணை நடந்து வருகிறது.
2023 ஜனவரி முதல் ஜூலை வரை, வருவாய் புலனாய்வு இயக்குநரகம் நாடுமுழுவதும் 42 கோகைன் மற்றும் ஹெராயின் பறிமுதல் செய்துள்ளது. 2023 ஜனவரி முதல் ஜூலை வரையிலான காலகட்டத்தில் 31 கிலோவுக்கும் அதிகமான கோகைன் மற்றும் 96 கிலோ ஹெராயின் அதிகாரிகளால் பறிமுதல் செய்யப்பட்டுள்ளது.
விவசாயத்துறை அமைச்சகம்
2022 நவம்பர் 1 அன்று புனேவில் நடைபெறும் தேசிய அளவிலான தோட்டக்கலை மதிப்பு இணைப்பின் விரிவாக்கம் நிகழ்ச்சிக்கு மத்திய வேளாண் மற்றும் விவசாயிகள் நலத்துறை அமைச்சர் திரு.நரேந்திர சிங் தோமர் தலைமை விருந்தினராக பங்கேற்கிறார்
இந்திய அரசின் வேளாண்மை மற்றும் விவசாயிகள் நலத்துறை அமைச்சகம், 2022 நவம்பர் 1-ஆம் தேதியன்று, மகாராஷ்டிராவின் புனேவில் உள்ள வைகுந்த மேத்தா தேசிய மேலாண்மை கூட்டுறவு நிறுவனத்தில், “இந்தியாவில் தோட்டக்கலை மதிப்பு இணைப்பின் விரிவாக்கம் - சாத்தியம் மற்றும் வாய்ப்புகள்” என்ற நிகழ்ச்சிக்கு ஏற்பாடு செய்துள்ளது.
இந்நிகழ்ச்சிக்கு மத்திய வேளாண் மற்றும் விவசாயிகள் நலத்துறை அமைச்சர் திரு.நரேந்திர சிங் தோமர் தலைமை விருந்தினராக கலந்து கொள்கிறார். இதில் தோட்டக்கலைத் துறை தொடர்பான கண்காட்சியை தொடங்கி வைக்கும் அவர், விவசாயத் துறையில் சிறந்த பங்களிப்பு செய்த விவசாயிகள், உழவர் உற்பத்தியாளர் அமைப்புகள், தொடக்க
வேளாண் நிறுவனங்கள், வேளாண் துறை சார்ந்த புதிய தொழில்முனைவோர், வங்கியாளர்கள் உள்ளிட்டோருக்கு பாராட்டு தெரிவிக்க உள்ளார். மேலும், இயற்கை வேளாண்மை இயக்கத்தில் தோட்டக்கலைத் துறையின் வெற்றிகள் குறித்த “இயற்கை வேளாண்மையில் தோட்டக்கலைப் பயிற்சி” என்ற புத்தகத்தையும் அமைச்சர் வெளியிடுகிறார்.
“இந்தியாவில் தோட்டக்கலை மதிப்பு இணைப்பின் விரிவாக்கம் - சாத்தியம் மற்றும் வாய்ப்புகள்” நிகழ்ச்சியில், விவசாயிகள், தொடக்க வேளாண் நிறுவனங்கள், ஆராய்ச்சியாளர்கள், கொள்கைகளை வகுப்பவர்கள் மற்றும் பிற பங்கேற்பாளர்கள் உரையாற்றுவார்கள்.
மேலும், இந்நிகழ்வானது விவசாயிகள், உழவர் உற்பத்தியாளர் அமைப்புகள், பல்வேறு பயிர் உற்பத்தியில் சிறந்து விளங்கும் மையங்கள், ஆராய்ச்சியாளர்கள் உள்ளிட்டோரை ஒரே மேடையில் இணைக்கும் பாலமாக விளங்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1872130
பாதுகாப்பு அமைச்சகம்
கடற்படைத் தளபதி அட்மிரல் சுனில் லம்பா ரஷ்யா செல்கிறார் 
இந்திய கடற்படையின் தலைமைத் தளபதி அட்மிரல் சுனில் லம்பா, 2018 நவம்பர் 26 முதல் 29 வரை ரஷ்யா செல்கிறார். ரஷ்யாவுடனான இருதரப்பு ராணுவ ஒத்துழைப்புகளை பலப்படுத்துவதோடு, பாதுகாப்பு ரீதியான பல்வேறு துறைகளில் புதிய ஒத்துழைப்பை மேற்கொள்வதே அவரது இந்தப் பயணத்தின் நோக்கமாகும்.
2018 நவம்பர் 26 அன்று செயின்ட் பீட்டர்ஸ்பர்க் நகரில் தமது அதிகாரப்பூர்வ பயணத்தைத் தொடங்கும் கடற்படைத் தளபதி, அங்கு ரஷ்ய கடற்படையின் கமாண்டர் இன் சீஃப், அட்மிரல் விளாடிமிர் கரோலெவ்-ஐ சந்தித்து இருதரப்பு ஒத்துழைப்புகள் குறித்து பேச்சுநடத்தவுள்ளார். “லெனின்கிராட் முற்றுகை”-யின் போது உயிரிழந்தவர்களின் நினைவாக அமைக்கப்பட்டுள்ள பிஸ்காரவ் நினைவுச் சின்னத்தில் மலர் வளையம் வைத்து அஞ்சலி செலுத்தவுள்ள கடற்படைத் தளபதி, நகிமோவ் கடற்படை பயிற்சிப் பள்ளிக்கும், அட்மிரால்டி கப்பல் கட்டும் தளத்திற்கும் செல்லவிருக்கிறார்.
மாஸ்கோவில் ரஷ்ய ராணுவ தலைமைத் தளபதி ஜென்ரல் வி.வி.கெராசிமோவ், அந்நாட்டு ராணுவ துணை அமைச்சர் திரு.டிமிட்ரி சுகேவ், ரஷ்ய ராணுவ தொழில்நுட்ப ஒத்துழைப்புக்கான தேசிய சேவை அமைப்பின் இயக்குனர் உள்ளிட்டோரையும் சந்தித்துப் பேசவுள்ளார். அத்துடன், ரஷ்ய கூட்டமைப்பின் ராணுவ பயிற்சி மையத்திற்கும் சுனில் லம்பா செல்லவிருக்கிறார். அங்கு அவர், “கடலோர பாதுகாப்பில் இந்திய கடற்படையின் முன்னோக்கு” என்ற தலைப்பில் உரையாற்றவுள்ளார்.
பல்வேறு முனைகளில் ரஷ்ய கூட்டமைப்பு கடற்படையுடன் ஒருங்கிணைந்து செயல்பட்டு வரும் இந்தியக் கடற்படை, இருநாட்டு கடற்படை அதிகாரிகளிடையேயான பேச்சுவார்த்தை மூலமாக, போர் ஆயத்த கருத்துப் பரிமாற்றம், பயிற்சி, நீரியல் ஒத்துழைப்பு மற்றும் நிபுணர்கள் பரிமாற்றம் போன்றவற்றை மேற்கொண்டு வருகிறது. இதுதவிர, இந்திய கடற்படையும், ரஷ்ய கூட்டமைப்பு கடற்படையும் கடந்த 2003 ஆம் ஆண்டு முதல் “இந்திரா கடற்படை” என்ற பெயரில் இருதரப்பு கடலோர பயிற்சி மற்றும் 2017 ஆம் ஆண்டு முதல் இந்திரா முப்படைப் பயிற்சியையும் மேற்கொண்டு வருகின்றன. இந்திரா கடற்படையின் அடுத்த போர்ப் பயிற்சி விசாகப்பட்டினத்தில் டிசம்பர் 2018-ல் நடைபெறவுள்ளது.
பிரதமர் அலுவலகம்
லக்னோவில் நடைபெற்ற விவசாயிகள் கும்பமேளா நிகழ்ச்சியில் பிரதமர் காணொளி மூலம் உரையாற்றினார்
லக்னோவில் நடைபெற்ற விவசாயிகள் கும்பமேளா நிகழ்ச்சியில் பிரதமர் திரு. நரேந்திரமோடி இன்று  காணொளி மூலம் உரையாற்றினார்.
விவசாயிகளின் இந்தக் கூட்டம், புதிய தொழில்நுட்பங்களை அவர்கள் பயன்படுத்துவதற்கும் விவசாயத்துறையில் மேலும் சிறந்த வாய்ப்புக்களை உருவாக்கவும் வழிவகுக்கும் என்று பிரதமர் நம்பிக்கை தெரிவித்தார்.
உத்தரப்பிரதேச அரசு உணவுதானிய கொள்முதலை குறிப்பிடத்தக்க அளவு உயர்த்திய முயற்சிகளுக்காக பிரதமர் பாராட்டு தெரிவித்தார். விவசாயிகள்தான் நாட்டை முன்னெடுத்துச்செல்பவர்கள் என்று அவர் கூறினார். 2022-க்குள் விவசாயிகளின் வருமானத்தை இரண்டு மடங்காக உயர்த்துவதில் மத்திய அரசின் உறுதியை அவர் மீண்டும் வலியுறுத்தினார். இந்த வகையில் விவசாய இடுப்பொருட்களின் விலையைக் குறைக்கவும், லாபத்தை அதிகரிக்கவும் அரசு எடுத்துள்ள நடவடிக்கைகளை அவர் குறிப்பிட்டார். வருங்காலத்தில் நாடெங்கிலும் உள்ள விவசாயப் பண்ணைகளில் பெரிய எண்ணிக்கையிலான சூரிய சக்தி பம்புகள் அமைக்கப்படும் என அவர் குறிப்பிட்டார். விஞ்ஞானத்தின் நன்மைகளை விவசாயத்திற்கு வழங்க அரசு பாடுபட்டு வருவதாக அவர் தெரிவித்தார். இந்த வகையில் வாரணாசியில் அமைக்கப்பட்டு வரும் நெல் ஆராய்ச்சி மையம் ஒரு உதாரணம் என்றார் அவர்.
விவசாயத்தில் மதிப்புக்கூட்டு நடவடிக்கையின் முக்கியத்துவம் பற்றி பிரதமர் பேசினார். உணவுப்பதனீட்டுத் துறையில் எடுக்கப்பட்டு வரும் நடவடிக்கைகளை அவர் குறிப்பிட்டார். பசுமைப் புரட்சிக்குப்பிறகு தற்போது பால் உற்பத்தி, தேன் உற்பத்தி மற்றும் கோழி வளர்ப்பு, மீன் வளர்ப்புக்கு முக்கியத்துவம் தரப்படுவதாகவும் அவர் கூறினார்.
நீர் ஆதாரங்களை சிறப்பாகப் பயன்படுத்துவது, சேமிப்புக்கான மிகச்சிறந்த தொழில்நுட்பம், விவசாயத்தில் நவீன தொழில்நுட்ப பயன்பாடு ஆகியவற்றுக்கு இந்த விவசாய கும்பமேளாவில் முக்கியத்துவம் கொடுத்து விவாதிக்க வேண்டும் என்று பிரதமர் கேட்டுக் கொண்டார். புதிய தொழில்நுட்பங்களை உருவாக்குவதன் அவசியத்தை வலியுறுத்திய பிரதமர், பயிர்க்கழிவுகளை எரிக்கும் பழக்கத்தை அகற்றுவதற்கு விவசாயிகளுக்கு உதவும் வழிவகைகளை காண வேண்டும் என்றும் கேட்டுக்கொண்டார்.
பாதுகாப்பு அமைச்சகம்
புதிய தலைமுறை அக்னி பி ஏவுகணையின் சோதனை வெற்றி
பாதுகாப்பு ஆராய்ச்சி மற்றும் மேம்பாட்டு நிறுவனமான டிஆர்டிஓவின் அணு ஆயுதங்களை சுமந்து செல்லும் திறன் கொண்ட கண்டம் விட்டு கண்டம் பாயும் புதிய தலைமுறை அக்னி பி ஏவுகணை, ஒடிசா மாநிலத்தின் பலாசோர் அருகே உள்ள டாக்டர் ஏபிஜே அப்துல் கலாம் தீவிலிருந்து இன்று  காலை 10:55 மணிக்கு வெற்றிகரமாக சோதனை செய்யப்பட்டது.
கிழக்குக் கடற்கரையோரத்தில் அமைக்கப்பட்டிருந்த பல்வேறு தொலை தூரத் தொடர்பு நிலையங்கள் மற்றும் ரேடார் நிலையங்களின் மூலம் ஏவுகணை கண்காணிக்கப்பட்டது. நிர்ணயிக்கப்பட்ட பாதையில் பயணித்து இந்த ஏவுகணை மிகத்துல்லியமாக இலக்கை அடைந்தது.
அக்னி ரக ஏவுகணைகளில் புதிய தலைமுறை மேம்பட்ட வகையாக அக்னி பி ஏவுகணை விளங்குகிறது. 1000 முதல் 2000 கிலோ மீட்டர் தூரம் வரை பயணிக்கும் திறனை இந்த ஏவுகணை பெற்றுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1730828
கலாசாரத்துறை அமைச்சகம்
ஊரடங்கின் போது அரிய வாய்ப்பாக இதுவரை கண்டிராத, அரிதாகக் காணப்பட்ட கலைப் படைப்புகளை மெய்நிகர் நிகழ்ச்சி மூலம் தேசிய நவீன கலைக்கூடம் வழங்குகிறது.
தேசிய நவீனக் கலைக்கூடம் கொவிட்-19 காரணமாக தற்காலிகமாக மூடப்பட்டது. ஆனால், ஊரடங்கின் போது மக்களுக்கான அரிய வகைக் கண்காட்சியை நடத்தும் கலைக்கூடத்தின் உற்சாகத்தைத் தடுக்க கொவிட்-19 தொற்றால் இயலவில்லை. புதுதில்லி தேசிய நவீனக் கலைக்கூடம் தனது ‘’ NGMA KE SANGRAH SE" என்ற மெய்நிகர் நிகழ்ச்சியை பெருமையுடன் வழங்கவுள்ளது. இந்த மெய்நிகர் நிகழ்ச்சி அரிதாகக் கண்டிருக்கக் கூடிய, அல்லது யாரும் கண்டிராத நவீனக் கலைக்கூடத்தின் அரிய பொக்கிஷங்களான கலைப் படைப்புகளைக் காட்சிப்படுத்தக் கூடியதாகும். பெருமைமிகு திரட்டுகளில் இருந்து தினசரி, வாராந்திர கருப்பொருள் அடிப்படையில் இந்த நிகழ்ச்சி அமையும்.
இந்த வாரத்துக்கான கருப்பொருள் கலைஞர்களால் கலைஞர் என்பதாகும். இது குருதேவ் ரபீந்திரநாத் தாகூருக்கு சமர்ப்பிக்கப்படுகிறது. அவரது 159-வது பிறந்த தினமான மே 7-ஆம் தேதியைக் கொண்டாடும் வகையில் இந்த நிகழ்ச்சி ஒருங்கிணைகிறது. வரும் நாட்களில் சிந்தனைக்கு விருந்தாகும் மேலும் பல கருப்பொருள்களுடன் இது நடைபெற உள்ளது. இந்த மெய்நிகர் கண்காட்சிகள் மற்றும் நிகழ்ச்சிகள், அரிய கலைப் படைப்புகளை வீட்டில் இருந்தவாறே கலை ரசிகர்கள், கலைஞர்கள், சொற்பொழிவாளர்கள், மாணவர்கள், ஆசிரியர்கள் உள்ளிட்டோர் கண்டு களிக்கும் வாய்ப்பை வழங்கும்.
(Visitor Counter : 134
குடியரசுத் தலைவர் செயலகம்
குவாலியரில் உள்ள அடல்பிகாரி வாஜ்பாய்-இந்திய தகவல் தொழில்நுட்பம் மற்றும் நிர்வாக கல்விக்கழக  4-வது பட்டமளிப்பு விழாவில் குடியரசுத்தலைவர் பங்கேற்றார்
மத்தியப் பிரதேச மாநிலம் குவாலியரில் உள்ள அடல்பிகாரி வாஜ்பாய் - இந்திய தகவல் தொழில்நுட்பம் மற்றும் நிர்வாக கல்விக்கழகத்தின்  4-வது பட்டமளிப்பு விழாவில் குடியரசுத்தலைவர் திருமதி திரௌபதி முர்மு இன்று  பங்கேற்று உரையாற்றினார். இந்த விழாவின் போது கல்விக்கழகத்தின் 500 படுக்கைகள் கொண்ட ஆடவர் விடுதிக்கும் அவர் அடிக்கல் நாட்டினார்.
மாணவர்களிடையே உரையாற்றிய குடியரசுத்தலைவர், வளர்ச்சிப் பயணத்தில் பின்தங்கியுள்ள மக்கள் பற்றி மாணவர்கள் சிந்திக்க வேண்டும் என்று சமூகம் எதிர்பார்ப்பதாகக் கூறினார். சமூகம் பற்றிய பொறுப்புணர்வு, அவர்களின் முன்னேற்றத்தை நிரூபிக்கும் என்றும் திறன்களை வளர்க்க உதவும் என்றும் அவர் தெரிவித்தார். பழங்குடி சமூகங்கள், பெண்கள் மற்றும் நலிந்த பிரிவினரின் நல்வாழ்வுக்கு அரசு பல்வேறு நடவடிக்கைகளை மேற்கொண்டிருப்பதாக அவர் குறிப்பிட்டார். இருப்பினும், விளிம்புநிலை மற்றும் நலிந்த பிரிவினரின் மேம்பாட்டுக்கு பணியாற்றுவது சமூகத்தில் ஒவ்வொருவருக்கும் குறிப்பாக இளைஞர்களுக்கும் பொறுப்பாகும் என்று அவர் தெரிவித்தார்.
எந்தப்பணியில் இருந்தும் பணப்பயன்களை பெறுவது முக்கியமானது என்றாலும், பணியில் திருப்தி என்பது அதைவிட முக்கியமானது என்று திருமதி முர்மு கூறினார். ஒரு தீர்மானத்துடன் நல்லப்பாதையை தேர்வு செய்து மாணவர்கள் முன் சென்றால் நிச்சயமாக தங்களின் இலக்குகளை அவர்கள் அடைவதோடு, வாழ்க்கையிலும் திருப்தி அடைவார்கள் என்று அவர் குறிப்பிட்டார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும் https://pib.gov.in/PressReleasePage.aspx?PRID=1939223
மத்திய பணியாளர் தேர்வாணையம்
2022 டிசம்பரில் நடைபெற்ற பணி நியமனத்திற்கான தேர்வு முடிவுகளை யுபிஎஸ்சி இறுதி செய்துள்ளது
2022 டிசம்பர் மாதம் நடைபெற்ற பணி நியமனத்திற்கான தேர்வு முடிவுகளை மத்திய அரசின் பணியாளர் தேர்வாணையம்  இறுதி செய்துள்ளது. தேர்வு செய்யப்பட்ட நபர்களுக்கு தனித்தனியே தபால் மூலம் தகவல் அனுப்பி வைக்கப்படும்.
Click here to see the link
நிதி அமைச்சகம்
ஐடிபிஐ வங்கியில் அரசு முதலீடு செய்ய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்திய தொழில் மேம்பாட்டு வங்கியில் ரூ.4,557 கோடியை முதலீடு செய்ய ஒப்புதல் வழங்கப்பட்டுள்ளது.
இது ஐடிபிஐ வங்கியின் சீரமைப்பு நடைமுறைகளை நிறைவு செய்ய உதவுவதுடன் லாபகரமான மற்றும் இயல்பான கடன் முறைக்கு வங்கி திரும்பவும் உதவும். வாய்ப்பான காலத்தில் அரசு தனது முதலீட்டை திரும்பப் பெறவும் இயலும்.
ஐடிபிஐ வங்கி தனது கணக்குகளை நேர் செய்யும் பணிகளை முடிக்க அதற்கு ஒரே தவணையிலான முதலீடு தேவைப்படுகிறது. 2018-ஆம் ஆண்டு ஜூன் மாதம் 18.8 சதவீதமாக உச்சத்தில் இருந்த வாராக் கடன் 2019 ஜூன் மாதத்தில் 8 சதவீதமாகக் குறைக்கப்பட்டு ஏற்கனவே கணிசமான அளவுக்கு சீர் செய்யப்பட்டுள்ளது. இதற்கான மூலதனம் அதன் பங்குதாரர்களிடமிருந்து வரவேண்டும். 51 சதவீத பங்குகளைக் கொண்டுள்ள எல் ஐ சி அதற்கு மேல் முதலீடு செய்ய காப்பீட்டு ஒழுங்குமுறை அமைப்பு அனுமதிக்காது. தேவைப்படும் ரூ.9,300 கோடியில் எல்ஐசி 51 சதவீதத்தை வழங்கும்.  எஞ்சிய 49 சதவீதம் அளவுக்கான ரூ.4,557 கோடிக்கு அரசு ஒரே தவணை முறையில் அதன் பங்கை வழங்கத் தீர்மானித்துள்ளது.
இந்த முதலீட்டுக்கு பின்னர் ஐடிபிஐ வங்கி தனது முயற்சியால் மேலும் முதலீட்டை அதிகரித்துக் கொள்ள இயலும் என எதிர்பார்க்கிறது. இதன் மூலம் இந்திய ரிசர்வ் வங்கியின் உடனடி சீரமைப்பு நடவடிக்கைக்கான வரம்புக்குள் வங்கி அடுத்த ஆண்டு வாக்கில் வருமென எதிர்பார்க்கப்படுகிறது. இந்த முதலீடு மறுமுதலீட்டு பத்திரங்கள் மூலமாக வழங்கப்படும். அதாவது அரசு முதலீட்டுக்கான தொகையை வங்கிக்குச் செலுத்தும், வங்கி அதே நாளில் அரசிடமிருந்து மறுமுதலீட்டுப் பத்திரத்தை வாங்கும். இதனால் செலாவணி நிலையிலோ அல்லது நடப்பாண்டுக்கான பட்ஜெட்டிலோ எந்தத் தாக்கமும் ஏற்படாது.
(Visitor Counter : 99
பிரதமர் அலுவலகம்
நேபாளத்தின் லும்பினியில் புத்த கலாச்சாரம் மற்றும் பாரம்பரியத்திற்கான இந்திய சர்வதேச மையத்தின் பூமி பூஜை
நேபாளத்தின் லும்பினியில் உள்ள லும்பினி மடாலய மண்டலத்தில் புத்த கலாச்சாரம் மற்றும் பாரம்பரியத்திற்கான இந்திய சர்வதேச மையத்தை கட்டமைப்பதற்கான பூமி பூஜையை நேபாள பிரதமர் மேதகு ஷேர் பகதூர் தூபாவுடன் இணைந்து பிரதமர் திரு நரேந்திர மோடி மேற்கொண்டார்.
2. மார்ச் 2022 இல் சர்வதேச புத்த கூட்டமைப்பிற்கும் லும்பினி மேம்பாட்டு அறக்கட்டளைக்கும் இடையே கையெழுத்தான ஒப்பந்தத்தின் அடிப்படையில், லும்பினி மேம்பாட்டு அறக்கட்டளை, சர்வதேச புத்த கூட்டமைப்பிற்கு ஒதுக்கியுள்ள இடத்தில், புதுதில்லியின் சர்வதேச புத்த கூட்டமைப்பால் இந்த மையம் அமைக்கப்படும்.
3. தேராவாடா, மஹாயானா மற்றும் வஜ்ராயானா ஆகிய மூன்று முக்கிய புத்த பாரம்பரியங்களைச் சேர்ந்து துறவிகளால் பூமிபூஜை மேற்கொள்ளப்பட்ட பிறகு, மையத்தின் மாதிரியை இரு நாடுகளின் பிரதமர்களும் திறந்து வைத்தனர்.
4. புத்த ஆன்மீக அம்சங்களை உலகம் முழுவதும் உள்ள யாத்ரீகர்களும், சுற்றுலாப் பயணிகளும் பெறுவதற்குத் தேவையான உலகத்தரம் வாய்ந்த வசதிகளை, கட்டி முடிக்கப்பட்ட பிறகு, இந்த மையம் வழங்கும். நவீன கட்டிடமாக, எரிசக்தி, தண்ணீர் மற்றும் கழிவுகளைக் கையாள்வதில் நிகர பூஜ்ஜிய தன்மை வாய்ந்ததாக விளங்குவதுடன், பிரார்த்தனை அரங்குகள், தியான மையங்கள், நூலகம், கண்காட்சி அரங்கம், உணவகம், அலுவலகம் மற்றும் இதர வசதிகளையும் இந்த மையம் உள்ளடக்கியிருக்கும்.
•••••••••••••
(
ரெயில்வே அமைச்சகம்
250 மெட்ரிக் டன் திரவ மருத்துவ ஆக்சிஜனை தில்லி, தெலங்கானா, உத்தரப்பிரதேசத்திற்கு நாளை காலை ஆக்சிஜன் எக்ஸ்பிரஸ்கள் கொண்டு சேர்க்கின்றன
நாட்டின் பல்வேறு மாநிலங்களுக்கு திரவ மருத்துவ ஆக்சிஜனை கொண்டு சேர்க்கும் பணியை துரிதப்படுத்தி உள்ள இந்திய ரயில்வே, 813 மெட்ரிக் டன் திரவ மருத்துவ ஆக்சிஜனை நாட்டின் பல்வேறு பகுதிகளுக்கு 56 டேங்கர்களில் இது வரை கொண்டு சேர்த்துள்ளது.
250 மெட்ரிக் டன் திரவ மருத்துவ ஆக்சிஜனை தில்லி, தெலங்கானா, உத்தரப்பிரதேசத்திற்கு நாளை காலை ஆக்சிஜன் எக்ஸ்பிரஸ் ரயில்கள் கொண்டு சேர்க்கின்றன.
தனது இரண்டாவது ஆக்சிஜன் எக்ஸ்பிரஸில் 120 மெட்ரிக் டன் அளவு ஆக்சிஜனை நாளை மாலை தில்லி பெறும். 79 டன் ஆக்சிஜனை ஹரியானா இன்று பெறுகிறது.
தேவையுள்ள மாநிலங்களுக்கு எவ்வளவு விரைவாக முடியுமோ அவ்வளவு விரைவாக ஆக்சிஜனை கொண்டு சேர்ப்பதை இந்திய ரயில்வே லட்சியமாகக் கொண்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைப் பார்க்கவும்:https://pib.gov.in/PressReleasePage.aspx?PRID=1715386
(Visitor Counter : 128